EH Bildu Nafarroa talde parlamentarioari atxikitako foru parlamentari Adolfo Severiano Txoperena Matixikote jaunak 11-23/PES-00148 galdera idatzia egin du, ardi aziendaren sektoreko esnekien enpresen kontratuei buruz. Hona hemen Landa Garapeneko eta Ingurumeneko kontseilariak horri buruz ematen dion informazioa:

*Zioen azalpena*

*Irailaren 15ean ENHE sindikatuak Elikagaien Informazio eta Kontrolerako Agentzian (AICA) jakinarazi zuen AICA horretan salaketa jarriko duela ekoizpen gastuen azpitik dauden kontratuak dituzten ardi aziendako sektoreko esnekien enpresen aurka.*

*Sindikatuaren arabera, nahiz eta Elikadura Katearen Legeak betebeharra ezarri kontratuak bi hileko aurretiaz sinatzeko eta ekoizpen kostuak nork bere gain hartzeko, artzain batzuek esnea dohaintzan eman behar dute idatzizko kontraturik gabe eta ekoizpen kostuek bermatutako prezioak jaso gabe. Gainera, aurtengo uztailetik aurrera nahitaezkoa da 1.000 eurotik gorako kontratuak erregistro batean inskribatzea, elikakatearen legeak ezartzen duen bezala.*

*Hori dela-eta, parlamentari gisa dudan zeregina ahalik hoberen betetzeko, eta indarrean dagoen araudiaren babesean, honako galdera hauek egiten dizkiot, idatziz, Landa Garapeneko eta Ingurumeneko kontseilari José Mª Aierdi Fernández de Barrena jaunari:*

*1. Izan al du Nafarroako Gobernuak ENHE Konfederazioa sindikatuak salatutako jokabide horien berri?*

Elikadura katearen funtzionamendua hobetzeko neurriei buruzko abuztuaren 2ko 12/2013 Legeak ezartzen du elikadura kate osoan nahitaez kontratatu behar dela, salbuespenak salbuespen. Esnegintzaren sektoreak, gainera, berariazko araudia du arlo horretan: 95/2019 Errege Dekretua, martxoaren 1ekoa, Esnegintzaren sektorean kontratazio baldintzak ezartzen dituena eta sektoreko ekoizleen erakundeen eta lanbide arteko erakundeen aintzatespena arautzen duena eta esnegintzaren sektorean aplikatzekoak diren zenbait errege dekretu aldatzen dituena.

Esnegintzari aplikagarri zaion berariazko araudi horrek kontratu bidezko harremanak ezartzen ditu esne gordinaren horniketako merkataritza transakzioak egiten dituzten operadore guztientzat, transformadoreen arteko esne gordinaren hornidura puntualetarako izan ezik, eta betebehar berezi batzuk ezartzen dizkie esnegintzaren sektoreko operadoreei. Esne gordina erosteko kontratuak, 12/2013 Legearen arabera elikadura kontratuen erregistroan erregistratzeaz gain, esnearen sektoreko informazio sistema bateratuaren (INFOLAC) datu basean ere erregistratu behar dira, apirilaren 24ko 319/2015 Errege Dekretuan ezarritakoaren arabera.

Besteak beste, produktua ekoizle batekin kontratatu duen esne gordinaren lehenengo erosleak ahalik lasterren jakinaraziko ditu kontratuaren datuak, eta inoiz ez zazpi egun baliodun baino gehiago kontratua indarrean jartzeaz geroztik. Jakinarazpen horiek euskarri informatikoan eginen dira, INFOLAC datu basean.

Lehenengo erosleek honako datu hauek eman behar dituzte, besteak beste:

* Aldeen identifikazioa, ekoizlearen ustiapen kodea barne.
* Kontratuaren xedea.
* Horniduragatik ordainduko den prezioa; finkoa, aldakorra edo mistoa izan daiteke.
* Hornituko den bolumena, litrotan.

Gainera, lehenengo erosleak behartuta daude bereizita adieraztera prezio desberdinetan ordaindutako esne bolumenak, bai eta kalitate bereiziko (ekoizpen ekologikoa, ekoizpen integratua, DOP, IGP edo ETG) eta ekoizpen horietarako ez diren esnekiak ekoiztera bideratutakoak ere, bakoitza dagokion prezioekin lotuta, eta, aldi berean, finkoak, aldakorrak edo mistoak diren adierazita.

Jakinarazten dizut, gainera, esnearen sektorean kontratuak egoteari buruzko ez-betetzeak ere zehagarriak direla, Nekazaritza Politika Erkidea eta hari lotutako beste gai batzuk kudeatzeko sistema arautzen duen abenduaren 23ko 30/2022 Legearen arabera.

Kontraturik gabeko esne entregak egiten ari direlako adierazpenari dagokionez, jakinarazten dizut Departamentu honetan ez dela jaso kontraturik gabeko esne entregei buruzko salaketarik, eta ez dela hori gerta zitekeen egoera zehatzen berri izan (EHNEk Gipuzkoako erosleei esne entregei buruz egindako salaketa orokorraz gain). Horrelako egoeren berri izanez gero, dagozkion ikuskapenak hasiko lirateke, Elikadura katearen funtzionamendua hobetzeko neurriei buruzko abuztuaren 2ko 21/2013 Legearen esparruan.

Ekoizpen kostuak baino prezio baxuagoak dituzten kontratuei dagokienez, jakinarazten dizut EHNEren salaketaren albistea komunikabideetan argitaratu zenetik, Departamentu honen ardura duen unitateak Nafarroan ardi esnearen lehenengo erosleek ordaindutako prezioak aztertu dituela, bai eta ekoizpen kostua gainditzeko printzipioaren balizko ez-betetzea ere.

Analisiak barne hartzen ditu Nafarroan 2023ko urtarriletik irailera bitartean egindako entregak, hau da, 13 milioi litro. Aldi horretan ordaindutako batez besteko prezio haztatua 1,262 €/ litro da, eta gutxieneko prezio ordaindua 1,011 €/ litro.

Nafarroan ardi esnea ekoizteko kostuei dagokienez, azterketa bat egin da esnetarako ardien 12 ustiategiko lagin bati buruz. Dirulaguntzen aurreko ekoizpen kostua, azterlanetik ondorioztatzen dena, 1,87 €/ litro da. Azpiproduktuengatiko diru sarrerak eta dirulaguntzak aplikatu ondoren, 1,004 €/ litroko kostu garbia geratzen da.

Datu horien arabera, Nafarroan ez da betetzen ari 12/2013 Legean ezarritakoa, ez kontratuei dagokienez, ez eta ekoizpen kostuen azpitik ordaindutako prezioei dagokienez ere. Hori guztia egindako datuetan eta analisietan oinarrituta. Hala ere, jarraipen espezifikoa eginen zaie hurrengo urteetako kostu prezioaren mugan dauden kontratuei.

*2. Nafarroako Gobernua harremanetan jarriko al da nekazaritza sindikatuekin, ezezko erantzuna emanez gero, egoerari buruzko informazioa lortzeko?*

Departamentua nekazaritzako sindikatuekin harremanetan dago etengabe hainbat gai kudeatzeko, eta horrela jarraituko du izaten sektorearen eskutik etengabeko hobekuntzan lan egiteko ahaleginean. Gainera, berariaz jorratuko ditu kontratuen datuak eta sektorearen egoera, ardi esnearen erosketaren jarraipen zorrotza egiteko.

*3. Egoera larria denez, Nafarroako Gobernuak beharrezko urratsak emanen ditu latxa ardiaren inguruko elkarrizketa foroa biltzeko? Zergatik ez da bildu azken urte honetan?*

Latxa ardiaren inguruko elkarrizketa foroa 2023ko martxoaren 3an bildu zen azken aldiz. Abenduan berriz biltzea aurreikusi da, kanpaina horren balorazioa eta 2024ko kanpainaren aurreikuspena egiteko.

*4. Aierdi jaunak Parlamentuan irailaren 29an izandako agerraldian aipatu zuen departamentuaren ildo orokorrak aurkezteko prezioen behatokia abian jarriko zuela. Noizko dago aurreikusita? Egonen al da partidarik aurrekontuetan? Zer betekizun izanen ditu behatoki horrek?*

1. Aurreikuspenen arabera, prezioen behatokiak 2024ko lehen hiruhilekoan argitaratuko ditu lehenengo datuak.
2. 173.507,80 euroko aurrekontu partida espezifiko bat egonen da. Behatokia garatzeko eta ezartzeko, INTIAri kontratatutako laguntza teknikoa erabiliko da. Gaur egun, laguntza hori onesteko izapideak egiten ari dira.
3. Behatokiak honako hauek jasoko ditu: elikadura katearen merkataritza harremanetan aplikatzekoa den legeria, nekazaritza eta abeltzaintza ekoizpenetako batez besteko ekoizpen kostuei buruzko informazioa, katearen legea ez betetzeagatik ezarritako zehapenei buruzko informazioa, kontratu ereduak, kontratazioari eta legeari buruzko hainbat alderdiri buruzko azalpen gidak, kontratu ereduak, nekazariek eta abeltzainek jasotako eta ordaindutako prezioei buruzko informaziorako estekak, eta legea ez betetzeagatik salaketak aurkezteko prozeduretarako estekak ere bai.

*5. Zer urrats emanen ditu Nafarroako Gobernuak latxa ardiaren kontratuak gainbegiratzeko?*

Departamentuak 2023an eta 2024an ardi esnearen kontratuen erregistroa, entregak eta ordaindutako prezioak zaintzeko prozesuari eutsiko dio. Era berean, horri dagozkion ekoizpen kostuak argitaratuko ditu, eta ekoizpen kostutik beherako salmentak gertatzen badira, jardun eginen da.

*6. INTIAk kudeaketa datuak eramaten dizkie artzain batzuei. Ba al dago esne litroen kostuari buruzko daturik Nafarroan?*

Horri lehenengo galderan erantzun zaio.

Hori guztia jakinarazten dut, Nafarroako Parlamentuko Erregelamenduaren 215. artikuluan ezarritakoa betez

Iruñean, 2023ko azaroaren 15ean

Landa Garapeneko eta Ingurumeneko kontseilaria: José María Aierdi Fernández de Barrena